Бахъсэн щIыналъэм щагъэлъэпIащ гъэсакIуэхэмрэ зи школ кIуэгъуэ мыхъуахэр щапI IуэхущIапIэхэм я лэжьакIуэхэмрэ я махуэр
ГъэсакIуэхэмрэ зи школ кIуэгъуэ мыхъуахэр щапI IуэхущIапIэхэм я лэжьакIуэхэмрэ я махуэм ирагъэхьэлIэри, Бахъсэн щIыналъэм хыхьэ Кременчуг-Константиновскэ къуажэм дэт курыт еджапIэм иджыблагъэ зэхыхьэ гуапэ щрагъэкIуэкIащ. «Зи IэщIагъэм хуэIэзэхэм я хэку» — арат абы зэреджэр.
ГуфIэгъуэм хыхьэу къызэрагъэпэщат егъэджакIуэхэм я Iэзагъэр къыщагъэлъагъуэ мастер-классхэр, методикэ лабораторэхэр, еплъыныгъэ зэмылIэужьыгъуэхэр, къызэхуэса псоми гунэс ящыхъуа концерт гукъинэж.
Зи школ кIуэгъуэ мыхъуахэр зи нэIэ щIэт егъэджакIуэхэр, гъэсакIуэхэр зэдэгуэшащ лэжьыгъэ и пIалъэкIэ, я мурадхэмкIэ, къагъэсэбэп Iэмал гъэщIэгъуэнхэмкIэ, я гупсысэхэмкIэ.
Зэхыхьэр Iуэху гуапэкIи зэхуащIыжащ — Бахъсэн муниципальнэ щIыналъэм и щIыпIэ администрацэм егъэджэныгъэмкIэ и управленэм и щIыхь тхылъхэр иратыжащ зи IэнатIэм хьэлэлу пэрыт, я гур етауэ сабийхэм ядэлажьэ гъэсакIуэ, егъэджакIуэ нэхъыфIхэм.
Бахъсэн щIыналъэ
администрацэм
и пресс-IуэхущIапIэ.
